《章安镇感事》
宋代·孙应时

越峤东南穷，连山赴沧海。
章安古州宅，陵谷谅迁改。
前江渺万顷，风雨鱼龙汇。
嗟哉地远绝，仿佛形势在。
忆昨南渡初，云雷震纷叆。
莎洲舣龙舰，白日照金铠。
儿童识汉官，草木被尧彩。
是时元勋谁，成公国上宰。
人心翼宗社，天命安鼎鼐。
那知中原事，惊呼五十载。
丹衷自结发，弹剑气{上山下畾}嵬。
时清忘夙昔，悲歌起衰怠。
举头天门高，狂言小臣罪。
功名故难量，时节亦有待。
临流想前英，奕奕动风采。
渔郎定何心，波间声欸乃。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。